Direktør funnet død i utbrent bil
ARTIKKELEN ER OVER SEKS ÅR GAMMEL - Hun er nærmest i sjokk over det som har skjedd. Hun erkjenner ikke straffskyld og har det tungt, forteller forsvarer Bent Luther. Han har hatt en kort samtale med den drapssiktede kvinnen på telefon skjærtorsdag. Hun ønsket ikke bistand fra forsvarer i det første politiavhøret. Skulle skille seg Kvinnens ektemann (57) ble funnet død i en utbrent i BMW 320i kabriolet ved et skogholt på Tranby i Lier. Det er den siktede kvinnen som eier den mørkeblå bilen, og den var ikke meldt stjålet. Mannen var heller ikke meldt savnet, opplyser politiet til VG. - De var i en fase hvor de skulle avvikle samlivet. Selv om de bodde sammen, så var de ikke sammen hele tiden. De har bodd litt til og fra hverandre også tidligere, sier Luther. Paret har vært i en konflikt av familiær karakter. Da politiet ble varslet om den utbrente bilen, tok de raskt kontakt med kvinnen fordi hun var registrert som eier. Etter det første avhøret ble hun siktet for drap. Senere ble også den døde personen i bilen identifisert som hennes ektemann. Den døde 57-åringen arbeidet som direktør i et internasjonalt selskap. Politiet vil ikke opplyse hvorfor de mener kvinnen drepte ektemannen, utover at det er den «samlede etterforskningen» som ligger bak siktelsen. Den siste sikre observasjonen av 57-åringen er fra mandag klokken 15.00. Onsdag klokken 10 ble politiet varslet om den brennende bilen. Gransket utbrent bil Skjærtorsdag undersøkte politiet den utbrente bilen på området til Viking Redningstjeneste. Det ble blant annet brukt kriminalsøkshund for å se om det fantes spor etter brennbar væske. - Vi kan foreløpig ikke si noe sikkert om dødsårsak og dødstidspunkt, opplyser politiadvokat Ingunn Hodne. Politiet ber om hjelp fra publikum i etterforskningen på en rekke punkter: * Observasjoner knyttet til den mørk blå kabrioleten, BMW 320i, i perioden fra mandag 25/3-13 kl. 15.00 til onsdag 27/3-13 kl. 10. * Observasjoner av biler i området mellom Joseph Kellers vei og funnstedet på Kraft på Tranby, fra midnatt onsdag og frem til kl. 10 onsdag. * Alle som har gått, eller kjørt, i området øvre del av Tranby i samme tidsrom bes om å melde seg for politiet. Pårørende er varslet.
Kvinnen (51) er rystet over at politiet mener hun står bak drapet på ektemannen, som ble funnet død i en utbrent kabriolet onsdag formiddag.